b'\n_START_ARTICLE_\nKofaktor\n_START_PARAGRAPH_\nKofaktor je nebeljakovinska spojina, ki je mo\xc4\x8dno ali \xc5\xa1ibko vezana na protein in je potrebna za biolo\xc5\xa1ko aktivnost proteina; najpogosteje so ti proteini encimi. Neaktivni encim, brez kofaktorja, se imenuje apoencim, skupaj s kofaktorjem pa holoencim._NEWLINE_Kofaktor je lahko kovinski ion (npr. Zn\xc2\xb2\xe2\x81\xba, Mg\xc2\xb2\xe2\x81\xba in Cu\xc2\xb2\xe2\x81\xba), lahko pa tudi organska ali kordinacijska spojina. Organski kofaktorji so velikokrat vitamini ali pa so derivati le-teh. Glede na mo\xc4\x8d vezave na encime se lahko kofaktorje razdeli v koencime, ki se ve\xc5\xbeejo \xc5\xa1ibko, ter prosteti\xc4\x8dne skupine, ki se mo\xc4\x8dno ve\xc5\xbeejo s kovalentnimi vezmi. Nekateri viri sicer omejujejo termin\xc2\xa0\xc2\xbbkofaktor\xc2\xab\xc2\xa0na anorganske snovi._NEWLINE_Nekateri encimi ali encimski kompleksi potrebujejo za svoje delovanje ve\xc4\x8d kofaktorjev. Primer tega je piruvat dehirogenaza, ki potrebuje za oksidacijo piruvata do acetilkoencima A ve\xc4\x8d kofaktorjev; tiamin difosfat (ThDP), lipoamid, flavin adenin dinukleotid (FAD), magnezijev ion (Mg\xc2\xb2\xe2\x81\xba) ter kosubstrata nikotinamid adenin dinukleotid (NAD) in koencim A.\n_START_SECTION_\nKoencim\n_START_PARAGRAPH_\nKoencim je majhna organska molekula s tipi\xc4\x8dno maso manj kot 1.000 Da ali koordinacijska spojina, ki je na encim vezana s \xc5\xa1ibkimi interakcijami ali mo\xc4\x8dnimi kovalentnimi vezmi.'